Gesondheidspraktisyns: Veiligheid by jou praktyk - Solidariteit GildesSolidariteit Gildes Gesondheidspraktisyns: Veiligheid by jou praktyk - Solidariteit Gildes
Tuis / Gesondheidpraktisyns Artikel / Gesondheidspraktisyns: Veiligheid by jou praktyk
As gesondheidspraktisyn is jou eie veiligheid en die welstand van jou werknemers ’n top prioriteit by die praktyk. Dit behels baie meer as ’n teken agter die toiletdeur met ’n mooi prentjie wat sê: “Was asseblief jou hande”.
Om veiligheid by die werkplek te kwantifiseer is baie moeilik, want sekere maatreëls gaan afhang van die spesifieke tipe praktyk se unieke omstandighede.
Die grootte van jou personeel, tipes pasiënte wat die praktyk besoek en infrastruktuur gaan ook ’n invloed hê op hoe veiligheidsriglyne toegepas word.
DIE WET OP BEROEPSGESONDHEID EN -VEILIGHEID
Jy as werkgewer moet bewus wees van die vereistes soos dit vervat is in die Wet op Beroepsgesondheid en -veiligheid en mag onder geen omstandighede toelaat dat jou werknemers onveilige take verrig nie. ’n Werknemer kan nie sommer net op ’n hoë leer klim en die plafon was nie. As werkgewer kan jy aanspreeklik gehou word as die persoon sou afval en seerkry.
SÓ WERK DIE TOEPASSING VAN DIE WET
Die kantoor vir die nakoming van gesondheidstandaarde is ’n onafhanklike liggaam wat luidens die Nasionale Gesondheid Wysigingswet van 2013 gevestig is om seker te maak dat beide private en openbare gesondheidspraktyke in Suid-Afrika aan die vereistes van die Wet voldoen.
Dié liggaam wat deur die verandering in die Nasionale Gesondheidswet tot stand gekom het stel hulle dit ten doel om die gebruikers van gesondheidsdienste te beskerm.
Gesondheidsdienste wat onder hierdie wet val sluit in alle private en publieke instansies wat direk met pasiënte werk.
Individuele gesondheidspraktisyns word steeds gereguleer deur die Suid-Afrikaanse Raad vir Gesondheidsberoepe (HPCSA), die Suid-Afrikaanse verpleegstersunie, die Farmaseutiese Raad en ander professionele liggame. Die kantoor vir die nakoming van gesondheidstandaarde sal steeds in sinergie met hierdie liggame saamwerk om gemeenskaplike doelwitte te bereik.
IDENTIFISEER MOONTLIKE RISIKO’S
Gesondheidsdienste is kompleks en kliniese sorg, kliniese ondersteuning en goeie bestuur is interafhanklik van mekaar.
Noodsaaklike gesondheid- en veiligheidsmaatreëls sluit in dat jy as werkgewer die werknemers ordentlik oplei en self weet aan watter standaarde jou praktyk moet voldoen.
Daar moet ook ’n doeltreffende gesondheidsprogram wees wat voorsorg insluit en as gesondheidspraktisyn moet jy weet wat om te doen as ’n werknemer per ongeluk blootgestel is aan ’n materiaal of vloeistof wat sy/haar gesondheid kan raak.
Werknemers wat afvalstowwe hanteer kan virale Hepatitis B infeksies opdoen. Onthou om alle werknemers wat afvalmateriaal hanteer hierteen in te ent. Tetanusinspuitings word ook aanbeveel vir enigeen wat met afvalmateriaal in aanraking kom.
Daar moet altyd ’n duidelike onderskeid tussen verskillende tipes afvalmateriaal wees. Merk die afsonderlike houers duidelik sodat geen verwarring ontstaan nie.
Wanneer enige potensieel gevaarlike stowwe soos liggaamsvloeistowwe opgeruim word, moet jou werknemers ’n voorskoot, handskoene en ’n masker dra sodat dit nie in hul gesig kan spat nie.
Tref spesiale voorsorg wanneer voorraad na en van jou praktyk aangery/weggery word, sodat monsters nie kontamineer word of werknemers aan liggaamsvloeistowwe blootgestel word nie. Dis ook baie belangrik dat jy weet watter tipe stowwe koud en watter teen kamertemperatuur vervoer moet word.
Gaan gereeld die praktyk se brandblussers na om seker te maak dat dit in ’n werkende toestand is. Maak ook seker die elektriese bedrading is in ’n goeie toestand. Maak seker dat jy ’n ordentlike ontruimingsplan in plek het vir ’n noodgeval soos brandgevaar of gevaar van buite. Laat jou werknemers dit gereeld oefen.
Elke nuwe werknemer by die gesondheidspraktyk moet met aanvang van diens ’n noodhulpkursus doen.
Basiese higiënemaatreëls is ononderhandelbaar. Sorg dat daar genoeg seep en toiletpapier in die badkamer is. Maak seker dat jou werknemers die belangrikheid om hulle hande te was besef en toepas. Moedig siek werknemers aan om eerder tuis te bly as om kollegas by die werk aan te steek.
Gaan jou praktyk se ventilasie na. Te min vars lug in die werksplek kan jou werknemers se kans op siektes verhoog. Hoofpyn, sinusinfeksies, naarheid en asma kan produktiwiteit negatief raak. Min lig en lug kan ook die werknemers se konsentrasievlakke verlaag. Onthou om die lugreëling gereeld te diens.
Jou konsultasiekamer hoef nie noodwendig te kan sluit as daar genoeg dik gordyne is om die pasiënt se privaatheid te kan beskerm nie. Dit het al gebeur dat ’n aggressiewe pasiënt ’n dokter in sy eie konsultasiekamer agter slot en grendel aangehou het. Installeer eerder ’n veiligheidsdeur tussen die wag area en die res van die praktyk, wat vinnig toegemaak kan word as gevaar van buite dreig.
Maak seker dat standaard geel waarskuwingsborde weerskante van die nat oppervlakte geplaas word indien die vloere by die praktyk gewas word.
SLOT: SPANWERK IS BELANGRIK
Onthou, die toepassing van veiligheid in die werkplek bly ’n spanpoging. As gesondheidspraktisyn is dit jou verantwoordelikheid om leiding te gee en te sorg dat alle werknemers by jou praktyk weet wat van hulle verwag word in hierdie verband. Goeie toepassing van veiligheidsmaatreëls kan bydra tot ieder en elk by die praktyk se werksbevrediging en selftrots.